**МОТИВИ**

**КЪМ ПРОЕКТА НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № РД -02-20-9 ОТ 21 МАЙ 2012 Г. ЗА ФУНКЦИОНИРАНЕ НА ЕДИННАТА СИСТЕМА ЗА ГРАЖДАНСКА РЕГИСТРАЦИЯ**

Проектът на Наредба за изменение и допълнение на Наредба № РД -02-20-9 от 21 май 2012 г. за функциониране на Единната система за гражданска регистрация цели да доразвие и усъвършенства материята, свързана с гражданската регистрация.

Проучването на резултатите от практическото прилагане на Наредбата през периода от нейното приемане до настоящия момент показа необходимост от подобряване регламентацията на определени елементи от нея.

С изменението на чл. 12 се облекчава и съкращава процедурата за регистрация на събитието раждане за пълнолетен български гражданин. Отпада задължителното установяване на българското гражданство на лицето от Министерство на правосъдието, в случаите, при които длъжностното лице разполага с необходимите данни.

За подобряването на административното и информационно обслужване на гражданите, държавните органи и институции, съдържанието на чл. 106 е допълнено и регламентира възможноста ЕГН на лица, за които е отпаднало основанието за вписване в регистъра на населението, да се използва за целите на гражданската регистрация, като се вписва в актовете за гражданско състояние, които се съставят на територията на страната. По този начин се осигурява възможност за пълнота и взаимообвързаност на данните от регистрите за гражданско състояние, електронния регистър на актовете за гражданско състояние и регистъра на населението.

С цел подобряване на административното обслужване и обвързването му с нуждите на заинтересованите лица са прецизирани и доразвити текстовете на чл. 120. Предложени са два образеца, по които да се издава Удостоверение за верен ЕГН. Единият е предназначен за връчване на лицето, а другият - за служебно ползване, поради което в него са включени допълнителни данни.

От практиката при приложението на Наредбата се установи, че гражданите желаят да получат Удостоверение за ЕГН, независимо от това, че ЕГН не е променян. Това е свързано с притежавани от тях документи, които не съдържат ЕГН или е вписан грешен такъв (документи за собственост, за придобита образователна степен и др.) В предложения проект е регламентирана възможност удостоверение за верен ЕГН да се издава и в случаите, при които няма промяна в ЕГН, но документът е необходим на гражданите.

Предлагат се и промени от правно-технически и редакционен характер, свързани с отстраняване на несъответствия с други нормативни актове или отпадане на разпоредби, регламентиращи дейности, които не са свързани с гражданската регистрация.

Предлаганите промени в Наредбата са свързани и с утвърдената с Решение от 29.05.2013 г. на 42-то Народното събрание (ДВ бр.48 от 31 май 2013 г.) структура на Министерски съвет на Република България, с която Министерство на регионалното развитие и благоустройството е преобразувано в Министерство на регионалното развитие.